重遊天竺
作者：連文鳳
朝代：宋

paragraphs: 何年飛去竺國峰，下際滄海蟠蛟龍。
崛奇詭怪獻萬狀，八風播蕩吹不融。
千年老藤無根樹，長疑上有仙人住。
山空月白玄猿啼，咫尺蓬萊隔塵霧。
瑶草春深不復妍，荆棘花開顔色鮮。
誰驅蠻風煽劫火，神驚鬼哭愁山川。
又疑黑衣故宰相，香火未冷今生緣。
欲挾須彌還北海，未必神通能廣大。
康回馮怒相傾摧，神氣未完支節解。
穿崖鑿谷何時寧，混沌死矣靈不靈。